Suđenje Miloševiću je - "mala utjeha" (21/2/02) - 2002-02-22
Žrtve ratnih zločina u Istočnoj Slavoniji i Zapadnom Srijemu komentiraju suđenje bivšem srbijanskom čelniku
Šest hrvatskih vojnika i četvero civila nestalih 1991. identificirano je danas na Zavodu za sudsku medicinu Medicinskog fakulteta u Zagrebu. Identificirali su ih članovi njihovih obitelji. Katu Erak više od deset godina progoni prošlost a vrijeme malo čini da ublaži njenu bol. U prosincu 1991., nakon pada Vukovara, nestala joj je kći Ljubica Kojić, 40-godišnja medicinska sestra vukovarske bolnice. U početku je vjerovala da bi možda mogla biti živa. Kasnije, što je više masovnih grobnica pronalaženo to je više gubila nadu. Jedino što je tražila bilo je kćerino tijelo kako bi ga mogla sahraniti u obiteljskoj grobnici. "Sada ćemo imati mjesto na kojem je možemo posjetiti", kaže Ljubičina sestra Marija. "Do dan danas se nije znalo, tražili smo cijelo vrijeme, sad smo našli njene predmete, sat kojeg je dobila na poklon i cipele... Znam što je imala na sebi kad su je odveli. Policija zna, svi znaju tko je odveo, neki su još tamo, neki su otišli. Odveo je Bukarica Milan, on je koliko znam u Šidu," kaze Marija Erak. Suđenje Slobodanu Miloševiću na sudu u Den Haagu, obitelji Ljubice Kojić mala je utjeha. "Ako bude pravde odgovarat će i oni koji su je odveli. Svakom mom dušmanu bi htjela da proživi sve što sam ja proživjela. I one godine i ove sada. Samo istina je teška, istina te može ubiti...", kaže Marija jecajući. Oko 1400 osoba nestalih 1991. još treba pronaći i identificirati. Predstojnik Vladina ureda za nestale Ivan Grujić za Glas Amerike je kazao da je prošle godine po prvi put više ljudi identificirano nego ekshumirano. Posmrtni ostaci 600 ekshumiranih osoba tek trebaju dobiti ime uz pomoć sofisticirane DNA metode. Novi laboratorij na Šalati trebao bi pomoći da se slučajevi brze rješavaju, kaže dr Milovan Kubat, šef laboratorija. Njegova ekipa provodi testove na kostima i zubima pronađenim u grobnicama u Hrvatskoj, uzima krv od članova obitelji nestalih iz koje kasnije izvodi DNA otisak. DNA identifikacijom broju 600 NN pronađenom u grobnici u Iloku danas je vraćeno ime. Josip Balog, 46-godišnji poštar iz sela Kotlina kraj Belog Manastira odveden je rujnu 91. "Meni je ovo olakšanje", kaže jedna od tri njegove kćeri. Iako već deset godina živi u Beču, Gabrijela Balog nije mogla zaboraviti slike rata. S početkom suđenja Slobodanu Miloševiću iz Zagreba je stigla potvrda iz DNA laboratorija. "Htjela sam pisati sudu, njegova je priča stvarno nevjerovatna, a ima ljudi koji mu vjeruju. Htjela sam da kažem, s naše strane, da je istina što je radio u istočnoj Slavoniji, da smo mi to doživjeli na svojoj koži," kaže Gabrijela Balog. Poštareva kći danas je, kaže, pronašla svoj mir. Upitana može li čovjek oprostiti ubojstvo oca odgovorit će da na "tome radi preko deset godina."